
S T A N O V I  S K O
 
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov- nové znenie
 
 
 
I.

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov predkladá na rokovanie vlády minister zdravotníctva Slovenskej republiky Viliam Čislák na základe Plánu legislatívnych úloh vlády na rok 2015.
 
II.

Návrhom nariadenia sa transponuje článok 4 smernice Európskeho parlamentu a Rady 2014/27/EÚ z  26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí (Ú. v. EÚ L 65, 5.3.2014), na základe ktorej je potrebné právny poriadok Slovenskej republiky uviesť do súladu so smernicou 2014/27/EÚ do 1. júna 2015. Smernica Rady 98/24/ES o ochrane zdravia a bezpečnosti pracovníkov pred rizikami súvisiacimi s chemickými faktormi pri práci je transponovaná do právneho poriadku Slovenskej republiky nariadením vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov.

Nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí sa stanovil nový systém klasifikácie a označovania chemických látok a zmesí v EÚ na základe Globálneho harmonizovaného systému klasifikácie a označovania chemických látok a zmesí (Globally Harmonised System – GHS) na medzinárodnej úrovni. Smernica Rady 98/24/ES o ochrane zdravia a bezpečnosti pracovníkov pred rizikami súvisiacimi s chemickými faktormi, ako aj  nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov, ktoré ju preberá do legislatívy SR, obsahujú odkazy na predošlý systém klasifikácie a označovania chemických látok a zmesí. Smernica Rady 98/24/ES sa článkom 4 smernice Európskeho parlamentu a Rady 2014/27/EÚ zmenila tak, aby sa zosúladila s novým systémom klasifikácie a označovania chemických látok a zmesí určeným  nariadením (ES) č. 1272/2008 o klasifikácii, označovaní a balení látok a zmesí.

Predkladaný návrh nariadenia vlády Slovenskej republiky nebude mať vplyv na rozpočet verejnej správy a na podnikateľské prostredie, nedochádza ním k zvýšeniu regulačného zaťaženia. Návrh nariadenia vlády Slovenskej republiky nebude mať nepriaznivé sociálne vplyvy, vplyv na životné prostredie ani vplyv na informatizáciu spoločnosti. 

 Návrh nariadenia vlády je podľa predkladateľa v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

   Návrh nariadenia vlády sa predkladá na rokovanie vlády Slovenskej republiky bez rozporov.         

Návrh nariadenia vlády prerokovala dňa 23. marca 2015 Rada hospodárskej a sociálnej dohody  Slovenskej republiky. Ustanovenie § 6 ods. 2 písm. d) návrhu nariadenia vlády je upravené podľa záverov z jej rokovania.
III.

Predložený návrh nariadenia vlády bol predmetom rokovania Legislatívnej rady vlády Slovenskej republiky dňa 17. marca 2015. Po prerokovaní návrhu nariadenia vlády Legislatívna rada vlády Slovenskej republiky odporučila predkladateľovi zapracovať do návrhu jej pripomienky a predložiť nové znenie návrhu nariadenia vlády na rokovanie vlády Slovenskej republiky.
 
IV.

 Sekcia vládnej legislatívy Úradu vlády Slovenskej republiky po posúdení upraveného znenia návrhu nariadenia vlády konštatuje, že pripomienky Legislatívnej rady vlády Slovenskej republiky (10 pripomienok) boli zapracované do návrhu nariadenia vlády a odporúča vláde Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov schváliť v predloženom znení.

